Gæt engang: Hvorfor har danske ministre så fordelagtige pensioner? Svar: Det har de, fordi de efter endt tjeneste i embedet nødigt skulle stå så uforsørgede, at det kunne forlede dem til at tjene penge på måder, der ville belaste dem selv og den nation, de har tjent. I værste fald kunne forhåbningen om efterfølgende lukrativt, men uheldigt positionsskifte få ministrene til allerede i embedet at tækkes interesser, de burde holde sig for gode til at særbehandle.

På engelsk kendes problemstillingen som ’svingdøren’: Når man er ude af huset, hvor hurtigt kan man så svinge sig tilbage med nye arbejdsgivere? Nogle lande kræver et vist åremål ude af huset, før der kan gøres ny entré. Andre lande gør ikke.

Kort sagt: Mød Svingdør-Anders. Danmarks statsminister Fogh Rasmussen i årene 2001-09; NATO’s generalsekretær 2009-14. Efter sin retræte fra forsvarsalliancen oprettede Fogh firmaet Rasmussen Global, der på sin hjemmeside tilbyder råd om »en bred vifte af emner, såsom international sikkerhed, transatlantiske forbindelser, EU og markeder i vækst«.

Noget mere konkrete blev Foghs ydelser, da han i juni i år blev seniorrådgiver for Boston Consulting Group, hvor hans opgaver bl.a. er at koble regeringer med våbenfabrikanter. Den nye arbejdsgiver erklærede om Fogh: »Han kender både dem, der køber, og dem, der sælger, og det er noget, vi har brug for i vores netværk.«

Men vildere endnu tager Fogh turen i svingdøren. I går kunne Berlingske meddele, at den amerikanske investeringsbank Goldman Sachs har hyret Fogh til at bistå banken med at gøre sig lækker over for danske politikere efter det skrækkelige ry, som den har fået i DONG-sagen. Bekymret må man spørge: Hvad for tråde er det, Anders Fogh Rasmussen nu bliver betalt for at trække i?

Sine konsulentroller har Fogh tidligere over for nyhedsbureauet Reuters forsvaret således: »Jeg har tilegnet mig en bunke erfaring, og jeg tror, det også er i offentlighedens interesse, at jeg bruger disse erfaringer til det fælles bedste.«

Det fælles bedste? Jo da, Anders Fogh Rasmussen. Hvorfor bruger du ikke dine erfaringer på at rådgive Amnesty International? Eller Red Barnet? Eller Verdensnaturfonden? Ulønnet, selvfølgelig. Vi har jo allerede betalt dig, så du er frit stillet til gode gerninger. Ikke til våbenhandel eller finansiel grådighed, men det rigtigt fælles bedste. Det findes faktisk.